

…. napirend

**Előterjesztés az Egri Sakk és Ritmikus Sportgimnasztika Sport Klub támogatására**

Tisztelt Közgyűlés!

Az önkormányzat 2016. évi költségvetésében a kiemelkedő eredményt elért sportolók támogatására betervezett 14 000 EFt támogatást, amelyt egyrészt Cseh László úszó egri színekben történő versenyeztetésére, másrészt Gledura Benjamin sakkozó versenyeztetésének költségeire fordítunk.

Gledura Benjamin korosztályos Európa és Olimpiai Bajnok, világbajnoki ezüstérmes, ötszörös korosztályos rapid Európa bajnok és nyolcszoros korosztályos magyar bajnok.

2015. évi eredményei között háromszoros U16 Európa bajnok, egyéni, csapat és szuperfinalban. Felnőtt Rapid Országos Bajnok, a korosztályos válogatott éltáblása. Mongóliában a csapat ifjúsági olimpián negyedik helyezést ért el. Tavaly augusztusban Polgár Judit, a felnőtt válogatott kapitánya, beválogatta a felnőtt keretbe. Ősszel a Highlander Kupán legyőzte Anatolij Karpovot, majd 2016. februárjában a Gibraltár Sakkfesztiválon a világbajnok indiai Ánandot. 2016. március 24-28. között megrendezett Grenkechess Open nemzetközi versenyen megszerezte a nemzetközi nagymester címet, ezzel ő lett Magyarország legfiatalabb nagymestere. Gledura Benjamin Heves megye egyetlen nemzetközi sakk nagymestere, valamint egyetlen egri születésű nemzetközi nagymestere. 2016-ban célja a világranglista ötödik helyéről előbbre kerülni és a FIDE Elo pontok növelése, ezen célokat csak erős nemzetközi versenyeken lehet elérni.

Javaslom, hogy Gledura Benjamin versenyeztetését az önkormányzat az idén 2 000 EFt-tal támogassa, melyet egyesülete, az Egri Sakk és Ritmikus Sportgimnasztika Sport Klubbal kötött szerződés alapján folyósítunk.

Kérem a Tisztelt Közgyűlést, hogy az előterjesztésben foglaltakat szíveskedjen megtárgyalni és elfogadni.

Eger, 2016. április 07.

**Martonné Adler Ildikó**

alpolgármester

**Határozati javaslat:**

Eger Megyei Jogú Város Önkormányzatának Közgyűlése az Egri Sakk és Ritmikus Sportgimnasztika Sport Klub (székhelye: 3300 Eger, Alvégi u. 15., adószáma: 19920353-1-10, nyilvántartási száma: 10-02-0000285, bírósági ügyszám: 1000/Pk.60275/1989) részére, Gledura Benjamin versenyeztetésével összefüggő kiadásokra, 2 000 000 Ft, azaz Kettőmillió forint, működési célú támogatást nyújt, melynek fedezete a 2016. évi költségvetés Sporttevékenységek/Kiemelkedő eredményt elért sportolók támogatása/Működési költségvetés/Egyéb működési célú kiadások (II/15/2/1/5/K) címszámon rendelkezésre áll. A Közgyűlés felhatalmazza a polgármestert a támogatási szerződés aláírására.

**Felelős:** dr. Kovács Luca jegyző

megbízásából:

dr. Palotai Zsuzsanna

Humán Szolgáltatási Iroda vezetője

Juhászné dr. Krecz Erzsébet

Gazdasági Iroda vezetője

**Határidő:** 2016. május 30.